ΓΡΑΠΤΗ ΕΡΩΤΗΣΗ E-1060/97 υποβολή: Jacques Donnay (UPE) και Jean-Claude Pasty (UPE) προς το Συμβούλιο (24 Μαρτίου 1997)

Θέμα: Λαθρεμπόριο κοκαΐνης από τη Σουρινάμ

Ο πληθυσμός της Βόρειας Γαλλίας, και ιδιαίτερα της περιοχής της Λίλλης, υφίσταται διαρκώς και περισσότερο τις καταστροφικές συνέπειες του λαθρεμπορίου ναρκωτικών κυρίως από την Κολομβία και τη Σουρινάμ μέσω των Κάτω Χωρών.

Ο ολλανδικός Τύπος πολύ πρόσφατα αναφέρθηκε στη σπουδαιότητα τυο λαθρεμπορίου κοκαΐνης που συνδέεται με τις δραστηριότητες της μαφίας της Σουρινάμ.

Ο Ολλανδός Υπουργός Δικαιοσύνης φαίνεται ότι διαθέτει σήμερα επαρκείς αποδείξεις για να μπορέσει να ασκήσει διώξεις κατά των σαφέστατα επισημανθέντων οργανωτών αυτού του λαθρεμπορίου.

Θα ήταν ευκταίο να αναληφθεί μια δικαστική πρωτοβουλία από τη δικαιοσύνη των Κάτω Χωρών διότι θα ήταν συμπληρωματική των αναληφθέντων διπλωματικών διαβημάτων.

1. Λαμβάνοντας υπόψη ότι το Ευρωπαϊκό Συμβούλιο έχει καθορίσει ως μια από τις προτεραιότητές του την καταπολέμηση του λαθρεμπορίου ναρκωτικών, ο Πρόεδρος του Ευρωπαϊκού Συμβουλίου προτίθεται να παροτρύνει την κυβέρνηση των Κάτω Χωρών να λάβει μέτρα κατά των δραστών αυτού του λαθρεμπορίου;

2. Εξάλλου, ο Πρόεδρος του Ευρωπαϊκού Συμβουλίου είναι διατεθειμένος να ζητήσει να υπάρξει συνεργασίας κυρίως σε επίπεδο αστυνομικών σωμάτων, και την πρόσβαση στο σχετικό φάκελο, με τους άλλους εταίρους του της Ένωσης που είναι θύματα αυτού του λαθρεμπορίου;

Απάντηση (16 Οκτωβρίου 1997)

1. Η καταπολέμηση της εμπορίας ναρκωτικών αποτέλεσε βασική προτεραιότητα της ιρλανδικής καθώς και της ολλανδικής προεδρίας κατά το δεύτερο εξάμηνο του 1996 και το πρώτο εξάμηνο του 1997. Έχουν ληφθεί ορισμένες αποφάσεις του Συμβουλίου με στόχο την ενισχυμένη συνεργασία μεταξύ των κρατών μελών και των αντίστοιχων αρχών επιβολής του νόμου για την καταπολέμηση των ναρκωτικών, όπως είναι:

- η Κοινή Δράση της 29ης Νοεμβρίου 1996 σχετικά με τη συνεργασία μεταξύ τελωνειακών αρχών και επιχειρήσεων για την καταπολέμηση του λαθρεμπορίου ναρκωτικών,

- η Κοινή Δράση της 29ης Νοεμβρίου 1996 για την ανταλλαγή πληροφοριών σχετικά με την ανάλυση των χημικών χαρακτηριστικών των ναρκωτικών προκειμένου να βελτιωθεί η συνεργασία των κρατών μελών στην καταπολέμηση του λαθρεμπορίου ναρκωτικών,

- το Ψήφισμα του Συμβουλίου της 29ης Νοεμβρίου 1996 για την κατάρτιση συμφωνιών μεταξύ αστυνομίας και τελωνείων για την καταπολέμηση των ναρκωτικών,

- η Κοινή Δράση της 17ης Δεκεμβρίου 1996 σχετικά με την προσέγγιση των νομοθεσιών και των πρακτικών μεταξύ των κρατών μελών για την καταπολέμηση της τοξικομανίας και για την πρόληψη και την καταπολέμηση της παράνομης διακίνησης ναρκωτικών,

- το Ψήφισμα του Συμβουλίου της 20ής Δεκεμβρίου 1996 περί του κολασμού σοβαρών περιπτώσεων λαθρεμπορίου ναρκωτικών,

- η Κοινή Δράση της 9ης Ιουνίου 1997 όσον αφορά σαφέστερα κριτήρια επιλογής στόχων, μεθόδων επιλογής κλπ. και καλύτερη συλλογή πληροφοριών από τις τελωνειακές και αστυνομικές υπηρεσίες, και

- η Κοινή Δράση της 16ης Ιουνίου 1997 σχετικά με την ανταλλαγή πληροφοριών, την αξιολόγηση των κινδύνων και τον έλεγχο των νέων συνθετικών ναρκωτικών.

2. Αναπτύσσεται επίσης σταθερά η συνεργασία μεταξύ της Ευρωπαϊκής Ένωσης και της περιοχής της Λατινικής Αμερικής για την καταπολέμηση του λαθρεμπορίου ναρκωτικών. Το Σεπτέμβριο του 1995 πραγματοποιήθηκε υπουργική συνεδρίαση με την Κοινότητα των Άνδεων. Ακολούθως, πραγματοποιήθηκαν συνεδριάσεις εμπειρογνωμόνων υψηλού επιπέδου το Μάρτιο του 1996 και τον Ιούνιο του 1997.

3. Κατά τη διάρκεια της ολλανδικής προεδρίας, δόθηκε ιδιαίτερη προσοχή στις δράσεις κατά εγκληματικών οργανώσεων της Λατινικής Αμερικής. Η Μονάδα Ναρκωτικών της Europol (EDU) προετοίμασε έκθεση και οι συστάσεις της θα αρχίσουν να εφαρμόζονται κατά τη διάρκεια της προεδρίας του Λουξεμβούργου.

Έως τώρα, η Προεδρία δεν έχει αναλάβει συγκεκριμένη δράση για το λαθρεμπόριο ναρκωτικών από το Σουρινάμ.

Το ζήτημα άσκησης ποινικής δίωξης ή ανάληψης οιασδήποτε δράσης από κάποιο κράτος μέλος αποτελεί αρμοδιότητα του εν λόγω κράτους μέλους και δεν εμπίπτει στο πεδίο δράσης του Συμβουλίου.